Az egység eredetileg az "HMS Africa" nevet kapta, de átkeresztelték "HMS Good Hope" -ra a Jóreménység fokáról. A Fairfield cég govani hajógyárában épült 1899. szeptember 11-től, 1901. február 21-én bocsátották vízre, szolgálatba pedig 1902. november 8. napján állt. 1906-tól előbb az "Atlantic Fleet" (Atlanti Flotta) 1., majd 1908-tól a 2. cirkálórajának "(2nd Cruiser Squadron)" zászlóshajója lett. 1913-ban tartalékba helyezték, 1914-ben reaktiválták. 1914 augusztusától Sir Christopher Cradock (1862–1914) ellentengernagy két páncélos cirkálóból és négy könnyűcirkálóból álló 4. cirkálórajának "(4th Cruiser Squadron)" zászlóshajója. 1914. november 1-én ebben a minőségben vett részt a britek számára katasztrofális kimenetelű Coronel-foki csatában Maximilian von Spee (1861–1914) altengernagy jóval erősebb német kelet-ázsiai hajóraja "(Ostasiengeschwader)" ellen. Az összecsapás során von Spee jelentése szerint az SMS Scharnhorst páncélos cirkáló 35 telitalálatot ért el az "HMS Good Hope"-on, melynek elülső lőszerraktára 19:50-kor felrobbant, kettétörve a hajót. a brit páncélos cirkáló 919 fős legénységével együtt merült a hullámsírba.